RSG - Dis die een! || Leon Se Flieks || JAGVELD
Regisseur: Byron Davis
Akteurs: Leandie du Randt, Neels van Jaarsveld, Tim Theron, Bouwer Bosch, Edwin van der Walt, Luan Jacobs, Danie Putter, Tertius Meintjes, Drikus Volschenk, Albert Maritz, Lee-Ann van Rooi
JAGVELD is stylvol en met 'n groot sin vir verantwoordelikheid verfilm deur nuweling Byron Davis. Daar is enkele tonele is wat mense kan skok, veral waar 'n vrou aangeval word.
'n Groep skorriemorries probeer dwelms Kaap toe vervoer, maar na 'n ongelukkige voorval met 'n verkeerskonstabel, loop dit skeef. 'n Meisie (Leandie du Randt), geklee in die kleinste broekie buite 'n paaldans, se motor breek in die Karoo en die manne jag haar. Maar gou word slagoffer jagter, en soos 'n wafferse Laura Croft, net skrapser geklee, jag sy hulle een na die ander.
Byron Davis is die eerste regisseur in Afrikaans wat 'n aksiedrama oortuigend kon verfilm – tot so 'n mate dat dit by buitelandse flieks kan kersvashou. Met 'n kamera wat voortdurend beweeg, uitstekende gevegschoreografie en 'n kamera wat reg aan die dor, bleek en uitgestrekte Moordenaarskaroo gee, sorg hy vir 'n goeie skiet-skop-en-doodbloeifilm.
Dis vol opwinding, uitstekende jaagtogte en in dieselfde styl gemaak as die destydse spaghetti Westerns. Dis ons eie boerewors-western met 'n vroue-cowboy en sewe ongelukkige kroeks. Luan Jacobs en Neels van Jaarsveld lewer veral buitengewone goeie spel.